SL Uradni list Evropske unije C 263/28

Obvestilo za osebe in subjekte, dodane na seznam iz člena 11 Uredbe Sveta (ES) št. 194/2008 o obnovitvi in okrepitvi omejevalnih ukrepov v zvezi z Burmo/Mjanmarom na podlagi Izvedbene uredbe Komisije (EU) št. 891/2011

2011/C 263/07

V Sklepu Sveta 2010/232/SZVP (1), kakor je bil spremenjen s Sklepom 2011/504/SZVP (2) z dne 16. avgusta 2011 Svet Evropske unije v Prilogi II k Sklepu navaja osebe, subjekte in organe, za katere se uporabljajo ukrepi iz členov 9 in 10 navedenega sklepa, če je bilo odločeno, da so:

(a) vodilni člani nekdanjega Državnega sveta za mir in razvoj (State Peace and Development Council – SPDC), burmanski funkcionarji v turističnem sektorju, visoki vojaški pripadniki, vladne ali varnostne sile, ki oblikujejo, izvajajo ali se okoriščajo s politikami, ki Burmo/Mjanmar ovirajo pri prehodu v demokracijo, in člani njihovih družin;

(b) visoki aktivni pripadniki burmanske vojske in člani njihovih družin; ali

(c) fizične ali pravne osebe, subjekti ali organi, povezani z osebami iz točk (a) in (b),

kakor je navedeno v členih 9(1) in 10(1) Sklepa 2010/232/SZVP.

Zato je Komisija na podlagi člena 18(1)(b) Uredbe Sveta (ES) št. 194/2008 (3) sprejela Izvedbeno uredbo Komisije (EU) št. 891/2011 (4), ki med drugim spreminja Prilogo VI k Uredbi (ES) št. 194/2008.

Uredba (ES) št. 194/2008 med drugim določa zamrznitev vseh sredstev, drugega finančnega premoženja in gospodarskih virov, ki so v lasti oseb, skupin in subjektov iz Priloge VI ter prepoved neposrednega ali posrednega dajanja na razpolago kakršnih koli sredstev, drugega finančnega premoženja in gospodarskih virov tem osebam, skupinam in subjektom.

Osebe, subjekte in organe iz Priloge VI se opozarja, da lahko pri pristojnem organu zadevne države članice, kot je navedeno na spletnih straneh iz Priloge IV k Uredbi (ES) št. 194/2008, vložijo prošnjo za pridobitev dovoljenja glede uporabe zamrznjenih sredstev za nujne potrebe ali posebna plačila v skladu s členom 13 navedene uredbe.

Osebe, subjekti in organi s seznama iz Uredbe (ES) št. 194/2008, kakor je bila spremenjena z Izvedbeno uredbo (EU) št. 891/2011, lahko Svetu Evropske unije kadar koli predložijo prošnjo za ponovno obravnavo sklepa o njihovi vključitvi in/ali ohranitvi na zgoraj navedenih seznamih, ki ji v podporo priložijo morebitna dokazila. Tovrstno prošnjo je treba poslati na naslov:

Council of the European Union General Secretariat TEFS Coordination Rue de la Loi/Wetstraat 175 1048 Bruxelles/Brussel BELGIQUE/BELGIË

Osebe, subjekti in organi, ki se z Izvedbeno uredbo (EU) št. 891/2011 dodajo v Prilogo VI k Uredbi (ES) št. 194/2008, lahko Komisijo obvestijo o svojem mnenju glede vključitve na seznam. Tovrstno sporočilo je treba poslati na naslov:

European Commission ‘Restrictive measures’ 1049 Bruxelles/Brussel BELGIQUE/BELGIË

Takšne prošnje in informacije se bodo obravnavale po njihovem prejemu. V zvezi s tem je treba zadevne osebe in subjekte opozoriti, da Svet v skladu s členom 14 Sklepa 2010/232/SZVP te sezname stalno pregleduje.

Obenem je treba opozoriti, da je zadevnim posameznikom, subjektom in organom omogočeno, da v skladu s pogoji iz člena 263 Pogodbe o delovanju Evropske unije v postopku pred Splošnim sodiščem Evropske unije izpodbijajo Izvedbeno uredbo (EU) št. 891/2011.

(1) UL L 105, 26.4.2010, str. 22. Sklep razširja ukrepe, uvedene s Skupnim stališčem 2006/318/SZVP.

(2) UL L 212, 18.8.2011, str. 1.

(3) UL L 66, 10.3.2008, str. 1.

(4) UL L 230, 7.9.2011, str. 1.